លោក ​ហ៊ុន សែន ​ស្នើ​ប្រេសិត​អ.ស.ប.​ធ្វើ​របាយការណ៍​ឱ្យ​មាន​ភាព​ត្រឹមត្រូវ​ និង​ឆ្លុះ​បញ្ចាំង​ការ​ពិត​នៅ​កម្ពុជា​
យោង​តាម​គេហ​ទំព័រ​របស់​អង្គការ​សហ​ប្រជាជាតិ ​ដំណើរ​ទស្សនកិច្ច​របស់​អ្នក​រាយ​ការណ៍​ពិសេស​មក​កម្ពុជា​នេះ​ ចាប់​ពី​ថ្ងៃទី​១៥ ​ដល់​២៦ ​ខែ​សីហា ​ឆ្នាំ​២០២២ ​គឺ​ដើម្បី​វាយ​តម្លៃ​ពី​ស្ថានភាព​សិទ្ធិ​មនុស្ស​​នៅ​កម្ពុជា។​ 
ភ្នំពេញ — ក្នុងជំនួបមួយជាមួយអ្នករាយការណ៍ពិសេសរបស់អង្គការសហប្រជាជាតិទទួលបន្ទុកសិទ្ធិមនុស្សប្រចាំកម្ពុជា លោកនាយករដ្ឋមន្ត្រី ហ៊ុន សែន បានស្នើឱ្យប្រេសិតរូបនោះធ្វើរបាយការណ៍ឱ្យមានភាពត្រឹមត្រូវ តម្លាភាព និងឆ្លុះបញ្ចាំងពីស្ថានភាពជាក់ស្តែងនៃសិទ្ធិមនុស្សនៅកម្ពុជា។ នេះបើយោងតាមលោក អ៊ាង សុផល្លែត ជំនួយការរបស់លោកនាយករដ្ឋមន្រ្តី ដែលបានប្រាប់អ្នកសារព័ត៌មាន។ លោកនាយករដ្ឋមន្ត្រី ហ៊ុន សែន បានជួបពិភាក្សាជាមួយប្រេសិតរបស់អង្គការសហប្រជាជាតិដែលទទួលបន្ទុកសិទ្ធិមនុស្សនៅកម្ពុជា លោក វិទិត មុនតាប៊ន(Vitit Muntarbhorn) ក្នុងដំណើរទស្សនកិច្ចជាលើកដំបូងរបស់លោកមកកាន់ប្រទេសកម្ពុជា កាលពីព្រឹកថ្ងៃអង្គារ ទី១៦ ខែសីហា ឆ្នាំ២០២២ នៅវិមានសន្តិភាព ក្នុងរាជធានីភ្នំពេញ។ បើតាមលោក អ៊ាង សុផល្លែត លោក ហ៊ុន សែន ចង់ឃើញរបាយការណ៍របស់អ្នករាយការណ៍ពិសេសត្រូវធ្វើឡើងដោយមានតុល្យភាព ដែលមិនគួរលម្អៀងទៅខាងភាគីណាមួយឡើយ។ លោក អ៊ាង សុផល្លែត ថ្លែងតាមសម្តីរបស់លោក ហ៊ុន សែន ថា៖«របាយការណ៍របស់អ្នកកាន់អាណត្តិពិសេស គួររៀបចំរបាយការណ៍ដែលឆ្លុះបញ្ចាំងការណ៍ពិត ជាក់ស្តែង ត្រឹមត្រូវ និងមានតម្លាភាព និងគួរយកចិត្តទុកដាក់ដោះស្រាយនិន្នាការដ៏គួរឱ្យព្រួយបារម្ភនៃបញ្ហាសិទ្ធិមនុស្ស ដូចជាការប្រើសម្តីស្អប់ខ្ពើម ការបង្កាច់បង្ខូច ការផ្សព្វផ្សាយព័ត៌មានមិនពិត ការអុចអាល និងការញុះញង់ ដែលជ្រកក្រោមស្លាកសេរីភាពនៃការបញ្ចេញមតិ»។ លោក ហ៊ុន សែន បន្ថែមថា រដ្ឋាភិបាលមិនអាចលូកដៃចូលកិច្ចការរបស់តុលាការឡើយ។ នេះបើតាមលោក អ៊ាង សុផល្លែត។ វីអូអេមិនទាន់អាចសុំការឆ្លើយតបពីការិយាល័យឧត្តមស្នងការអ.ស.ប.ទទួលបន្ទុកសិទ្ធិមនុស្សប្រចាំកម្ពុជាបាននៅឡើយទេ។ យោងតាមគេហទំព័ររបស់អង្គការសហប្រជាជាតិ ដំណើរទស្សនកិច្ចរបស់អ្នករាយការណ៍ពិសេសមកកម្ពុជានេះ ចាប់ពីថ្ងៃទី១៥ ដល់២៦ ខែសីហា ឆ្នាំ២០២២ គឺដើម្បីវាយតម្លៃពីស្ថានភាពសិទ្ធិមនុស្សនៅកម្ពុជា។ លោក ជិន ម៉ាលីន អនុប្រធាននិងជាអ្នកនាំពាក្យគណៈកម្មាធិការសិទ្ធិមនុស្សកម្ពុជា ប្រាប់វីអូអេនៅថ្ងៃអង្គារនេះថា កម្ពុជាទទួលស្វាគមន៍ដំណើរទស្សនកិច្ចរបស់លោក វិទិត មុនតាប៊ន ហើយថា រដ្ឋាភិបាលត្រៀមរួចជាស្រេចដើម្បីពិភាក្សាក៏ដូចជាពន្យល់បន្ថែមនូវអ្វីដែលអ្នករាយការណ៍ពិសេសចង់ដឹងដើម្បីមានមូលដ្ឋាននៅក្នុងការធ្វើរបាយការណ៍បញ្ជូនទៅក្រុមប្រឹក្សាសិទ្ធិមនុស្សរបស់អង្គការសហប្រជាជាតិ។ ទោះជាយ៉ាងណា អ្នកនាំពាក្យរូបនេះអះអាងថា របាយការណ៍នេះជាគំនិត និងការយល់ឃើញរបស់អ្នករាយការណ៍ពិសេស ដែលមិនបង្ហាញពីទស្សនៈរបស់អង្គការសហប្រជាជាតិឡើយ។ លោកបន្ថែមថា កម្ពុជារីករាយទទួលយកអនុសាសន៍ដែលស្របនឹងទិដ្ឋភាពជាក់ស្តែងរបស់កម្ពុជា។ លោកថ្លែងថា៖ «ព្រោះកន្លងមក គាត់ចេញអនុសាសន៍ អនុសាសន៍មួយចំនួនដែលយើងអាចពិចារណាបាន ហើយអនុសាសន៍មួយចំនួនទៀតដែលវាខុសពីស្ថានភាពពិតជាក់ស្តែង ហើយខុសពីទិដ្ឋភាពច្បាប់ និងនីតិវិធីច្បាប់របស់កម្ពុជា»។ លោក នី សុខា ប្រធានសមាគមការពារសិទ្ធិមនុស្សអាដហុក ប្រាប់វីអូអេថា កន្លងមក រដ្ឋាភិបាលកម្ពុជាតែងតែបដិសេធរបាយការណ៍របស់អ្នករាយការណ៍ពិសេស ហើយមិនព្រមធ្វើទៅតាមអនុសាសន៍ដើម្បីធ្វើឱ្យប្រសើរឡើងនូវស្ថានភាពសិទ្ធិមនុស្សឡើយ។ លោកបន្ថែមថា ការណ៍នេះវាធ្វើឱ្យប៉ះពាល់មុខមាត់កម្ពុជានៅលើឆាកអន្តរជាតិ។ លោកថ្លែងថា៖ «ប៉ុន្តែផ្ទុយទៅវិញ ប្រសិនបើយើង នៅពេលដែលគេរកឃើញហើយ យើងចេះតែច្រានចោល ចេះតែបដិសេធគ្រប់អនុសាសន៍ទាំងអស់ហ្នឹង ហើយយើងមិនបានព្រមកែប្រែ ឬក៏មិនបានព្រមស្តារឡើងវិញនូវអ្វីដែលគេបានរកឃើញហ្នឹង អាហ្នឹងហើយដែលជារឿងប៉ះពាល់ដល់មុខមាត់ ហើយវាអាចប៉ះពាល់ទៅដល់ការធ្វើទំនាក់ទំនងផ្សេងៗទៀត»។ លោក អំ សំអាត នាយករងទទួលបន្ទុកឃ្លាំមើលសិទ្ធិមនុស្សនៃអង្គការលីកាដូ លើកឡើងថា កាលណាអ្នករាយការណ៍ពិសេសរកឃើញថា បើសិទ្ធិមនុស្សនៅកម្ពុជាមិនមានការវិវឌ្ឍជាវិជ្ជមានទេ នោះមុខមាត់កម្ពុជានឹងកាន់តែមិនល្អនៅលើឆាកអន្តរជាតិ និងធ្វើឲ្យកម្ពុជាខាតប្រយោជន៍ខាងសេដ្ឋកិច្ចផងដែរ ដូចជាការបាត់បង់បន្ថែមនូវប្រព័ន្ធអនុគ្រោះពន្ធលើអ្វីៗគ្រប់យ៉ាងលើកលែងសព្វាវុធ ឬ EBA (Everything But Arms) ជាដើម។ លោកថ្លែងថា៖ «បើសិនជាបញ្ហាសិទ្ធិមនុស្សយើងមិនត្រូវបានស្តារ ឬក៏កែលម្អឱ្យប្រសើរឡើងទេ ក្រៅតែអំពីមុខមាត់រដ្ឋាភិបាល យើងក៏អាចប្រឈមនឹងការបាត់បង់បន្ថែមទៀតទៅលើការអនុគ្រោះពន្ធផ្សេងៗ»។ គួរបញ្ជាក់ថា ដំណើរទស្សនកិច្ចដោយផ្ទាល់មកកាន់ប្រទេសកម្ពុជារបស់លោក វិទិត មុនតាប៊ន នឹងមានការពិភាក្សាក៏ដូចជាកិច្ចប្រជុំជាមួយស្ថាប័នពាក់ព័ន្ធនៅក្នុងប្រទេស ហើយបន្ទាប់មកលោកនឹងធ្វើបទបង្ហាញអំពីការរកឃើញរបស់លោកនៅថ្ងៃទី២៦ ខែសីហា វេលាម៉ោង២រសៀល។ អ្នករាយការណ៍ពិសេសរូបនោះក៏ នឹងធ្វើបទបង្ហាញអំពីរបាយការណ៍របស់លោកទៅកាន់ក្រុមប្រឹក្សាអង្គការសហប្រជាជាតិ នៅក្នុងខែតុលា ឆ្នាំ២០២២ផងដែរ៕